钦定古今图书集成/明伦汇编/官常典/第733卷 > 孙㧑
## 钦定古今图书集成/明伦汇编/官常典/第733卷 > 孙㧑

按《元史忠义传》：“㧑字自谦，曹州人。至正二年进士，授
济宁路录事。张士诚据高邮叛，或谓其有降意，朝廷
择乌马儿为使，招谕士诚，而用㧑为辅。行㧑家居，不
知也。中书借㧑集贤待制，给驿就其家起之。㧑强行，
抵高邮，士诚不迓诏使。㧑等既入城，反复开谕，士诚
等皆竦然以听。已而拘之他室，或日一馈食，或间日”
一馈食，欲以降㧑，㧑唯诟斥而已。乃令其党捶㧑，肆
其陵辱，㧑不恤也。及士诚徙平江，㧑与士诚部将张
茂先谋，将㧑所授站马札子，遣壮士浦四、许诚赴镇
南王府，约日进兵，复高邮。谋泄，执㧑讯问，㧑骂声不
绝，竟为所害。后贼中见失节者，辄自相嗤曰：“此岂孙
待制耶？”事闻，赠翰林侍读学士、中奉大夫、护军，追封
曹南郡公，谥“忠烈”，赐田三顷，恤其家。